b'\n_START_ARTICLE_\nPiet\xc3\xa0\n_START_PARAGRAPH_\nPiet\xc3\xa0 (italiensk: \xc2\xabfromhet\xc2\xbb) er en betegnelse p\xc3\xa5 en billedlig representasjon av jomfru Maria som s\xc3\xb8rger over sin s\xc3\xb8nn Jesus mens hun holder hans d\xc3\xb8de legeme i armene. Denne scenen ble et yndet motiv for kunstnere under den italienske renessansen, og er siden 1300-tallet fremstilt i tusenvis av malerier og skulpturer, ofte som en del av utsmykningen i katolske kirker.\n_START_SECTION_\nMichelangelos piet\xc3\xa0 (skulptur)\n_START_PARAGRAPH_\nOrdet er ogs\xc3\xa5 brukt som egennavn for den mest ber\xc3\xb8mte piet\xc3\xa0 av alle: Michelangelo Buonarrotis marmorskulptur, utf\xc3\xb8rt i 1499, og utstilt i Peterskirken i Roma. Skulpturen er et lysende eksempel p\xc3\xa5 kunnskap om anatomi og p\xc3\xa5 den nyplatonske teorien om at kroppens skj\xc3\xb8nnhet er er uttrykk for \xc3\xa5ndens. Skulpturen demonstrerer renessansens forkj\xc3\xa6rlighet for pyramidal oppbygning.'